กระทุ้งรัฐวิสาหกิจลงทุน
ทอท.-รฟท.เบิกลงทุนต่ำเป้า ฉุดรัฐวิสาหกิจภาพรวมเบิกได้ 1.3 แสนล้าน สมคิดสั่งทำ KPI กระตุ้นผู้บริหาร
11 ส.ค. 2559

ทอท.-รฟท.เบิกลงทุนต่ำเป้า ฉุดรัฐวิสาหกิจภาพรวมเบิกได้ 1.3 แสนล้าน สมคิดสั่งทำ KPI กระตุ้นผู้บริหาร
นายสมคิด จาตุศรีพิทักษ์ รองนายกรัฐมนตรี เปิดเผยหลังเป็นประธานประชุมติดตามและเร่งรัดการเบิกจ่ายงบลงทุนรัฐวิสาหกิจขนาดใหญ่ 17 แห่ง ว่า แม้ว่าการเบิกจ่ายงบลงทุนของรัฐวิสาหกิจในภาพรวมจะอยู่ในระดับที่น่าพอใจ แต่มีรัฐวิสาหกิจ 2 แห่ง ที่เบิกจ่ายงบสะสมได้กว่าแผน คือ บริษัท ท่าอากาศยานไทย (ทอท.) ที่เบิกจ่ายได้เพียง 56% ของแผน และการรถไฟแห่งประเทศไทย (รฟท.) ที่เบิกจ่ายได้ 60% ของแผน จึงได้มอบหมายให้สำนักงานคณะกรรมการนโยบายรัฐวิสาหกิจ (สคร.) เร่งรัดไปแล้ว เพื่อให้การเบิกจ่ายเป็นไปตามเป้าหมาย 
“ได้ให้นโยบายว่าทุกแห่งจะต้องผลักเบิกจ่ายลงทุนในปี 2560 ให้เร็วขึ้น เพื่อขับเคลื่อนเศรษฐกิจให้ขยายตัวต่อเนื่อง เพราะที่ผ่านมาช่วงไตรมาสแรกๆ นั้น จะมีการเบิกจ่ายน้อย แล้วไปเร่งกันในไตรมาส 3 และ 4 จึงได้มอบหมายให้นายเอกนิติ นิติทัณฑ์ประภาศ ผู้อำนวยการ สคร. ตั้งทีมขึ้นไปไล่ดูเพื่อให้รู้ว่าปัญหาของแต่ละแห่งอยู่ตรงไหน” นายสมคิด กล่าว
นายสมคิด กล่าวว่า ในเดือน ส.ค.นี้ ทอท.จะลงนามสัญญาโครงการพัฒนาสนามบินสุวรรณภูมิเฟสที่ 2 จำนวน 3 สัญญา ส่วนที่เหลืออีก 4 สัญญา จะลงนามในปีนี้ ส่วนของสนามบินอื่นๆ เช่น จ.เชียงใหม่ ภูเก็ต หาดใหญ่ และแห่งอื่นๆ ที่ประชุมเร่งรัดให้เดินหน้าลงทุนขยายสนามบินให้ได้ในปีหน้า เนื่องจากความต้องการใช้สนามบินมีสูงและแต่ละแห่งแออัดมาก
รองนายกรัฐมนตรี กล่าวว่า ในการหารือกับรัฐวิสาหกิจครั้งนี้ได้มีนายโทนี่ เฟอนานเดส ซีอีโอของสายการบินแอร์เอเชียเข้าร่วมประชุมด้วย ซึ่งแอร์เอเชียแสดงความสนใจเข้าร่วมกับ ทอท. พัฒนาสนามบินดอนเมืองเพื่อเป็นฮับของแอร์เอเชีย เพราะขณะนี้แอร์เอเชียได้มีการลงทุนซื้อเครื่องใหม่เป็นจำนวนมากและได้แอร์บัสมาเป็นพาร์ตเนอร์ ขณะที่รัฐบาลพร้อมให้แอร์เอเชียหรือต่างชาติที่สนใจเข้ามาพัฒนาสนามบินที่อยู่ในความรับผิดชอบของกรมการท่าอากาศยานไทย (ทย.) เช่น สนามบินแม่ฮ่องสอน สนามบินแม่สอด
นายเอกนิติ กล่าวว่า ปีงบ 2559 รัฐวิสาหกิจที่อยู่ในกำกับของ สคร. 45 แห่ง ได้รับจัดสรรงบลงทุน 3.04 แสนล้านบาท แต่ปรากฏว่าตั้งแต่เริ่มปีงบจนถึงเดือน ก.ค. 2559 มีการเบิกจ่ายเพียง 1.31 แสนล้านบาท ต่ำกว่าแผนที่กำหนดให้เบิกจ่าย 1.6 แสนล้านบาท เนื่องจากโครงการรถไฟฟ้าสายสีแดงของ รฟท. และการลงทุนสนามบินสุวรรณภูมิของ ทอท.ล่าช้า
นายเอกนิติ กล่าวอีกว่า นายสมคิดสั่งการให้ สคร.กำหนดให้ผลการเบิกจ่ายงบลงทุนเป็นการประเมินผลการปฏิบัติงาน (เคพีไอ) ของคณะกรรมการรัฐวิสาหกิจและผู้บริหารรัฐวิสาหกิจทุกแห่ง รวมทั้งตั้งเป้าให้เบิกจ่ายงบในช่วงที่เหลือของปีงบ 2559 ให้ได้ใกล้ 90% จากเป้าหมาย 87%  
“รองนายกฯ ได้ขอให้รัฐวิสาหกิจเร่งทำแผนการเบิกจ่ายงบลงทุนปี 2560 แบ่งเป็นโครงการปกติและโครงการลงทุนขนาดใหญ่ โดยเฉพาะโครงการขนาดใหญ่ให้เลื่อนการลงทุนให้เร็วขึ้น รวมทั้งแจ้งว่าในสัปดาห์หน้าจะเสนอร่าง พ.ร.บ.จัดตั้งบรรษัทวิสาหกิจแห่งชาติให้คณะรัฐมนตรี (ครม.) พิจารณา” นายเอกนิติ กล่าว